Document ID: 32010D0704

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Νοεμβρίου 2010
σχετικά με την αναγνώριση της Σρι Λάνκα όσον αφορά την εκπαίδευση, την κατάρτιση και την πιστοποίηση των ναυτικών για την αναγνώριση των πιστοποιητικών ικανότητας
[κοινοποιηθείσα υπό τον αριθμό Ε(2010) 7963]
(Κείμενο που παρουσιάζει ενδιαφέρον για τον ΕΟΧ)
(2010/704/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για το ελάχιστο επίπεδο εκπαίδευσης των ναυτικών (1), και ιδίως το άρθρο 19 παράγραφος 3,
την επιστολή των κυπριακών αρχών, της 13ης Μαΐου 2005, με την οποία ζητούσαν την αναγνώριση της Σρι Λάνκα, ώστε να αναγνωρίζονται τα πιστοποιητικά ικανότητας που εκδίδει η εν λόγω χώρα,
Εκτιμώντας τα ακόλουθα:
(1)
Τα κράτη μέλη δύνανται να αποφασίζουν να θεωρήσουν πιστοποιητικά ναυτικής ικανότητας τα οποία έχουν εκδοθεί από τρίτες χώρες, εφόσον η Επιτροπή αναγνωρίζει ότι η οικεία τρίτη χώρα εξασφαλίζει τη συμμόρφωση προς τις απαιτήσεις της διεθνούς σύμβασης του 1978 για τα πρότυπα εκπαίδευσης, έκδοσης πιστοποιητικών και τήρησης φυλακών των ναυτικών, όπως έχει τροποποιηθεί (σύμβαση STCW) (2).
(2)
Μετά την υποβολή του αιτήματος των κυπριακών αρχών, η Επιτροπή αξιολόγησε τα συστήματα εκπαίδευσης, κατάρτισης και πιστοποίησης των ναυτικών στη Σρι Λάνκα, ώστε να εξακριβώσει αν η εν λόγω χώρα συμμορφώνεται προς τις απαιτήσεις της σύμβασης STCW και αν έχουν ληφθεί τα κατάλληλα μέτρα για την πρόληψη της απάτης όσον αφορά τα πιστοποιητικά. Η εν λόγω αξιολόγηση βασίστηκε στα αποτελέσματα διερευνητικής επιθεώρησης, η οποία διενεργήθηκε από εμπειρογνώμονες του Ευρωπαϊκού Οργανισμού για την Ασφάλεια στη Θάλασσα, τον Νοέμβριο του 2006.
(3)
Στις περιπτώσεις των ελλείψεων που διαπιστώθηκαν κατά την αξιολόγηση της συμμόρφωσης της Σρι Λάνκα προς τις απαιτήσεις της σύμβασης STCW, οι αρχές της εν λόγω χώρας παρείχαν στην Επιτροπή τις πληροφορίες και τα αποδεικτικά στοιχεία που τους ζητήθηκαν σχετικά με την εφαρμογή ενδεδειγμένων και επαρκών διορθωτικών μέτρων για την αντιμετώπιση των περισσοτέρων εξ αυτών των ελλείψεων.
(4)
Ορισμένες παραμένουσες αδυναμίες σχετικά με κάποιες πτυχές των εθνικών διαδικασιών εκπαίδευσης, κατάρτισης και πιστοποίησης των ναυτικών αφορούν κυρίως την έλλειψη ειδικών νομοθετικών διατάξεων για τα προσόντα των εκπαιδευτών, τη χρήση προσομοιωτών, καθώς και την έλλειψη σχεδιασμού και δοκιμών των ασκήσεων με προσομοιωτές, σε ένα από τα ινστιτούτα ναυτικής εκπαίδευσης και κατάρτισης που εξετάστηκαν. Έτσι, ζητήθηκε από τις αρχές της Σρι Λάνκα να εφαρμόσουν συμπληρωματικά διορθωτικά μέτρα σχετικά με τα θέματα αυτά. Οι εν λόγω αδυναμίες, ωστόσο, δεν δικαιολογούν την αμφισβήτηση του συνολικού επιπέδου συμμόρφωσης των συστημάτων της Σρι Λάνκα όσον αφορά τη ναυτική εκπαίδευση, κατάρτιση και πιστοποίηση προς τη σύμβαση STCW.
(5)
Η έκβαση της αξιολόγησης της συμμόρφωσης και η αξιολόγηση των πληροφοριών που παρείχαν οι αρχές της Σρι Λάνκα αποδεικνύουν ότι η Σρι Λάνκα συμμορφώνεται προς τις σχετικές απαιτήσεις της σύμβασης STCW. Η Σρι Λάνκα έχει επίσης λάβει τα ενδεδειγμένα μέτρα για την πρόληψη της απάτης όσον αφορά τα πιστοποιητικά και πρέπει, συνεπώς, να της χορηγηθεί αναγνώριση από την Ευρωπαϊκή Ένωση.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Χορηγείται αναγνώριση στη Σρι Λάνκα όσον αφορά την εκπαίδευση, την κατάρτιση και την πιστοποίηση των ναυτικών, με σκοπό να αναγνωρίζονται τα πιστοποιητικά ικανότητας τα οποία εκδίδει η εν λόγω χώρα.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 22 Νοεμβρίου 2010.

Labels: 12
8
18
9